《摊破江城子》
宋代·程垓

娟娟霜月又侵门。对黄昏。又黄昏。手捻一枝，独自对芳尊。酒又不禁花又恼，漏声远，一更更、总断魂。断魂。断魂。不堪闻。
被半温。香半熏。睡也睡也，睡不稳、谁与温存。惟有床前，银烛照啼痕。一夜为花憔悴损，人瘦也，比梅花、瘦几分。

作者简介：程垓字正伯，眉山（今属四川）人。苏轼中表程之才（字正辅）之孙。淳熙十三年（1186）游临安，陆游为其所藏山谷帖作跋，未几归蜀。撰有帝王君臣论及时务利害策五十篇。绍熙三年（1192），已五十许，杨万里荐以应贤良方正科。绍熙五年（1194）乡人王称序其词，谓“程正伯以诗词名，乡之人所知也。余顷岁游都下，数见朝士，往往亦称道正伯佳句”。冯煦《蒿庵论词》：“程正伯凄婉绵丽，与草窗所录《绝妙好词》家法相近。”有《书舟词》（一作《书舟雅词》）一卷。